**

**REPUBLIKA HRVATSKA**

**SPLITSKO-DALMATINSKA ŽUPANIJA**

**OPĆINA PODSTRANA**

**OPĆINA PODSTRANA**

**Općinsko vijeće**

**PREDMET:** Odluka o izmjenama i dopunama Odluke o izradi izmjena i dopuna Prostornog plana uređenja Općine Podstrana

**PRAVNI OSNOV:** Zakon o prostornom uređenju, Statut

**NADLEŽNOST ZA**

**DONOŠENJE:** Općinsko vijeće

**PREDLAGATELJ:** Općinski načelnik

**STRUČNA OBRADA:** Upravni odjel za prostorno uređenje, komunalne poslove i zaštitu okoliša

**PREDMET: Obrazloženje prijedloga Odluke o izmjenama i dopunama Odluke o izradi izmjena i dopuna Prostornog plana uređenja Općine Podstrana**

Izmjene i dopune Prostornog plana uređenja Općine Podstrana („Službeni glasnik Općine Podstrana“ broj 03/06, 8/08, 3/11- pročišćeni tekst, 12/17, 14/17- pročišćeni tekst, 13/19 i 4/21; u daljnjem tekstu: Izmjene i dopune PPUO-a/Plana) započele su Odlukom o izradi Izmjena i dopuna Prostornog plana uređenja Općine Podstrana (u daljnjem tekstu: Odluka), objavljenom u „Službenom glasniku Općine Podstrana“ broj 16/19. Osnovni cilj izrade izmjena i dopuna Plana definiran ovom Odlukom je detaljnija razrada PPUO-a i selektivno preuzimanje potrebnih sadržaja i rješenja iz pojedinih UPU-ova prozvanih Odlukom (uz stavljanje istih izvan snage u posebnom postupku), čime će se omogućiti izdavanje akata za gradnju i na neuređenim dijelovima područja obuhvata PPUO-a direktnom provedbom istog.

U tijeku izrade nacrta prijedloga Izmjena i dopuna Plana utvrđena je potreba za dodatnim izmjenama, prvenstveno korekcijama u grafičkom dijelu Plana u cilju usklađivanja s ažuriranim stručnim podlogama, stanjem na terenu, izrađenim projektima te s izmjenama i dopunama zakonskih i podzakonskih akata, zbog čega je donesena 1. Odluka o izmjenama i dopunama Odluke o izradi Izmjena i dopuna Prostornog plana uređenja Općine Podstrana (u daljnjem tekstu: 1. Izmjena Odluke), objavljena u „Službenom glasniku Općine Podstrana“ broj 17/20.

U razdoblju od 1. izmjena i dopuna Odluke iz 2020.g. izrađen je veći broj idejnih rješenja za građevine i zahvate od interesa za Općinu, kao što su projekti za kulturni centar u naselju Sveti Martin i školsku dvoranu uz osnovnu školu Strožanac. U tijeku je priprema za izradu projekta za građevinu mješovite namjene (stambena, poslovna, garaža za javno korištenje) na zemljištu u vlasništvu Općine u naselju Miljevac. Isto tako, pojavila se potreba za stvaranjem planskih pretpostavki za izgradnju zahvata od javnog interesa - dužobalne šetnice (pješačke i biciklističke staze s mogućnošću interventnog pristupa), sukladno trenutnim prostornim mogućnostima, kao prijelaznog rješenja do realizacije cjelovitog projekta uređenja obalnog pojasa. Ovo su osnovni razlozi zbog kojih se predlaže donošenje 2. Odluke o izmjenama i dopunama Odluke o izradi Izmjena i dopuna Prostornog plana uređenja Općine Podstrana (u daljnjem tekstu: 2. Izmjena Odluke). Osim toga, kroz detaljniju plansku razradu Plana u cilju ukidanja područja s obvezom donošenja UPU-a, utvrđena je potreba za revidiranjem ( i dodatnim definiranjem) uvjeta gradnje za pojedine namjene, kao i prenamjenom pojedinih područja unutar prozvanih UPU-a (prenamjena zone M1 u M6 u Gornjoj Podstrani).

S obzirom na prošireni sadržaj izmjena i dopuna u odnosu na izvornu Odluku iz 2019.g., u 2. izmjenama Odluke presložen je tekst u člancima radi veće preglednosti. Međutim, svi dosadašnji razlozi i ciljevi izrade izmjena i dopuna Plana zadržani su te dopunjeni novim, prethodno navedenim, razlozima. U tom smislu, može se reći da se 2. Odluka o izmjenama i dopunama Odluke odnosi prvenstveno na dopunu Odluke.

Slijedom navedenog, predlaže se donijeti sljedeći akt:

Na temelju članaka 86. stavka 3., 87, 113. stavka 1. i 198. stavka 4. Zakona o prostornom uređenju („Narodne novine“, broj 153/13, 65/17, 114/18, 39/19 i 98/19) i članka 30. Statuta Općine Podstrana („Službeni glasnik Općine Podstrana broj 7/21 i 21/21), Općinsko vijeće Općine Podstrana na 8. sjednici održanoj dana 11. svibnja 2022. godine donosi

**ODLUKU**

**O IZMJENAMA I DOPUNAMA ODLUKE O IZRADI IZMJENA I DOPUNA**

**PROSTORNOG PLANA UREĐENJA OPĆINE PODSTRANA**

**Članak 1.**

U Odluci o izradi Izmjena i dopuna Prostornog plana uređenja Općine Podstrana („Službeni glasnik Općine Podstrana“ broj 16/19,17/20) u članku 1. u jedinom stavku:

dodaje se broj službenog glasnika pa tekst u zagradama sada glasi: („Službeni glasnik Općine Podstrana“ broj 03/06, 8/08, 3/11- pročišćeni tekst, 12/17, 14/17- pročišćeni tekst, 13/19 i 4/21).

**Članak 2.**

Članak 2. mijenja se i glasi:

„Izmjene i dopune Plana se izrađuju i donose u skladu s odredbama članaka 109., 113. i 198. Zakona o prostornom uređenju („Narodne novine“ broj 153/13, 65/17, 114/18, 39/19 i 98/19; u daljnjem tekstu: Zakon).“

**Članak 3.**

Članak 3. mijenja se i glasi:

„(1) Razlozi za izradu i donošenje izmjena i dopuna Plana su:

1. revidiranje područja s obvezom donošenja urbanističkog plana uređenja iz članka 4. stavka 2. ove Odluke te propisivanje uvjeta provedbe zahvata u prostoru s detaljnošću propisanom za urbanistički plan uređenja za neuređeni dio građevinskog područja, sukladno članku 76. stavku 3. i članku 79. stavku 1. i 2. Zakona
2. usklađenje sa svim zakonskim i podzakonskim aktima
3. usklađenje s izmjenama i dopunama plana više razine - Prostornog plana Splitsko-dalmatinske županije
4. eventualna usklađenja s novim dokumentima, studijama, projektima, programima i drugim aktima donesenim na državnoj, županijskoj i lokalnoj razini
5. usklađenje sa zahtjevima javnopravnih tijela, a po potrebi i s javno dostupnim podacima iz njihove nadležnosti
6. ažuriranje podataka o izgrađenosti i uređenosti građevinskih područja prema stvarnom stanju izgrađenosti
7. prilagodba kartografskog prikaza građevinskih područja granicama katastarskih čestica na ažuriranim digitalnim katastarskim podlogama
8. usklađenje grafičkog dijela Plana s novoizrađenom tehničkom i prostornom dokumentacijom te projektnom dokumentacijom temeljem koje je ishođen određeni broj akata za građenje
9. noveliranje, preispitivanje i korekcije postojeće i planirane prometne infrastrukture u skladu sa stanjem na terenu te ucrtavanje važnijih uličnih koridora u prikaz građevinskih područja
10. preispitivanje odredbi za provođenje koje se odnose na uvjete gradnje u zonama mješovite, poslovne, proizvodne, javne i društvene, sportsko - rekreacijske namjene (korekcija prostornih pokazatelja, normativa za parkiranje i sl.), definiranje uvjeta gradnje u zonama stambene namjene
11. prenamjena iz zone M1 u zonu M6 na području Gornje Podstrane
12. definiranje uvjeta za provedbu zahvata u prostoru od javnog interesa i od važnosti za Općinu (sportske dvorane, kulturni centar, građevine sa sadržajima u javnom korištenju)
13. stvaranje planskih pretpostavki za izgradnju zahvata od javnog interesa - dužobalne šetnice (pješačke i biciklističke staze s mogućnošću interventnog pristupa), sukladno trenutnim prostornim mogućnostima, kao prijelaznog rješenja do realizacije cjelovitog projekta uređenja obalnog pojasa
14. otklanjanje uočenih neusklađenosti i/ili nedostataka i ispravljanje uočenih tehničkih pogrešaka u grafičkom i tekstualnom dijelu Plana
15. ostale manje izmjene u tekstualnom i grafičkom dijelu u svrhu olakšanja provođenja Plana.

(2) Zahtjevi i primjedbe izvan opsega izmjena i dopuna utvrđenog ovom Odlukom neće se razmatrati.“

**Članak 4.**

Članak 4. mijenja se i glasi:

„(1) Izmjene i dopune Plana odnose se na područje obuhvata PPUO-a.

(2) Izmjene i dopune Plana iz članka 3. točke a) ove Odluke odnose se na sljedeća područja s obvezom donošenja urbanističkog plana uređenja:

UPU - STROŽANAC I

UPU ZONE U ZELENILU I SPORTSKIH IGRALIŠTA U MILJEVCU

UPU - SJEVERNI DIO GRLJEVAC I

UPU - SJEVERNI DIO GRLJEVAC II

UPU - DIO PODRUČJA GRBAVAC

UPU - 'PETRIĆEVO' - SVETI MARTIN

UPU - PODRUČJE ŠĆADIN

UPU - PODRUČJE ŠĆADINA - SJEVER

UPU – SVETI MARTIN SJEVER

UPU – STROŽANAC GOŠANJ

UPU – STROŽANAC II

UPU - STROŽANAC III

DPU uređenja dijela područja OŠ „Strožanac“

**Članak 5.**

Članak 5. mijenja se i glasi:

„(1) Osnovni razlog izmjena i dopuna Plana je revidiranje područja s obvezom donošenja urbanističkog plana uređenja, sukladno članku 76. stavku 3. i članku 79. stavku 1. i 2. Zakona. Važećim PPUO-om je prikazano 21 područje s obvezom donošenja urbanističkog plana uređenja, i to pod tri kategorije: UPU-ovi na snazi (13), DPU-ovi na snazi (3) i područja za koja je propisana izrada UPU-a (5).

(2) Općina Podstrana je prije donošenja ove Odluke pokrenula postupak za stavljanje izvan snage ovih planova:

UPU - STROŽANAC I

UPU – STROŽANAC II

DPU uređenja dijela područja OŠ „Strožanac“.

(3) Ovim Izmjenama i dopunama PPUO-a će se za područje unutar obuhvata planova iz stavka 2. ovog članka utvrditi uređeni dio građevinskog područja, a za neuređeni dio će se temeljem članka 76. stavak 3. Zakona propisati uvjeti provedbe zahvata u prostoru s detaljnošću propisanom za urbanistički plan uređenja.

(4) Sukcesivno s izradom i donošenjem ovih Izmjena i dopuna PPUO-a, Općina Podstrana će provesti postupak za stavljanje izvan snage ovih planova:

|  |  |
| --- | --- |
| Naziv plana | Broj Službenog glasnika Općine Podstrana u kojem je objavljena Odluka o donošenju plana |
| UPU ZONE U ZELENILU I SPORTSKIH IGRALIŠTA U MILJEVCU | 8/11 |
| UPU - SJEVERNI DIO GRLJEVAC I | 21/14 |
| UPU - SJEVERNI DIO GRLJEVAC II | 21/14 |
| UPU - DIO PODRUČJA GRBAVAC | 2/12 i 13/14 |
| UPU - 'PETRIĆEVO' - SVETI MARTIN | 2/12 |
| UPU - PODRUČJE ŠĆADINA - SJEVER | 8/13 |

(5) Ovim Izmjenama i dopunama PPUO-a će se za područje unutar obuhvata planova iz stavka 4. ovog članka utvrditi uređeni dio građevinskog područja, a za neuređeni dio će se temeljem članka 76. stavak 3. Zakona propisati uvjeti provedbe zahvata u prostoru s detaljnošću propisanom za urbanistički plan uređenja. Elementi planskih rješenja iz UPU-ova koji se stavljaju izvan snage će se u najvećoj mogućoj mjeri implementirati u odredbe i grafiku PPUO-a za predmetno područje obuhvata.

(6) Za područja za koje je PPUO-om propisana obveza izrade UPU-ova, a koji nisu izrađeni i usvojeni, Općina Podstrana će kroz postupak ovih Izmjena i dopuna PPUO-a ispitati mogućnost primjene članka 76. stavak 3. Zakona. Ovim Izmjenama i dopunama PPUO-a će se za područje unutar obuhvata predmetnih planova utvrditi uređeni dio građevinskog područja, a za neuređeni dio će se temeljem članka 76. stavak 3. Zakona izraditi planska rješenja i propisati uvjeti provedbe zahvata u prostoru s detaljnošću propisanom za urbanistički plan uređenja, ili će se utvrditi obveza izrade urbanističkog plana uređenja sa smanjenim obuhvatom. Područja koja će biti predmet analize mogućnosti primjene navedene zakonske odredbe, a obuhvaćena su obvezom izrade UPU-a prema važećem PPUO-u su:

|  |  |
| --- | --- |
| Naziv plana | Površina obuhvata cca (ha) |
| UPU - PODRUČJE ŠĆADIN | 15,50 |
| UPU - SVETI MARTIN SJEVER | 20,40 |
| UPU - STROŽANAC GOŠANJ | 5,72 |
| UPU - STROŽANAC III | 1,90 |

(7) Posljednje cjelovite izmjene i dopune Plana donesene su u travnju 2017.g. U periodu od ovih izmjena i dopuna Zakon o prostornom uređenju doživio je četiri izmjene (NN 65/17, 114/18, 39/19 i 98/19), a došlo je i do izmjena i dopuna te donošenja niza drugih zakonskih i podzakonskih akata. U studenom 2021. usvojene su izmjene i dopune plana više razine – Prostornog plana Splitsko dalmatinske županije („Službeni glasnik Splitsko – dalmatinske županije“ br. 154/21).

(8) U periodu od posljednjih cjelovitih izmjena i dopuna Općina je inicirala izradu nekoliko idejnih rješenja za građevine sa sadržajima od javnog interesa i od važnosti za Općinu (kulturni centar, školska sportska dvorana…), a kontinuirano se izrađuje i projektna dokumentacija za prometnice. Ova prostorna rješenja ugradit će se u Odredbe za provođenje i grafički dio Plana.“

**Članak 6.**

U članku 6. stavak 1. mijenja se i glasi:

„Izmjene i dopune Plana se izrađuju s ciljem detaljnije razrade PPUO-a i selektivnim preuzimanjem potrebnih sadržaja i rješenja iz UPU-ova (uz stavljanje istih izvan snage u posebnom postupku), čime će se omogućiti izdavanje akata za gradnju i na neizgrađenim/ neuređenim dijelovima područja obuhvata PPUO-a direktnom provedbom istog.“

Stavak 4. mijenja se i glasi:

„Ostali ciljevi i programska polazišta koji su osnova za pokretanje ovih izmjena i dopuna Plana su:

a) omogućavanje lakše provedbe Plana, usklađenjem sa zakonskim i podzakonskim aktima, planom više razine, zahtjevima javnopravnih tijela, stanjem na terenu te izrađenim projektima i realiziranim rješenjima, uklanjanjem uočenih nedostataka u provedbi kroz revidiranje Odredbi za provođenje i detaljnije definiranje pojedinih uvjeta gradnje

b) omogućavanje provedbe zahvata od važnosti za Općinu, što se prvenstveno odnosi na zahvate u javnom korištenju kao što su građevine sa sadržajima javne i društvene, sportsko-rekreacijske, komunalne i drugih namjena od javnog interesa, javne pješačke staze (dužobalna šetnica) i sl.“

**Članak 7.**

U članku 7. stavak 2. mijenja se i glasi:

„Na temelju članka 64. Zakona o zaštiti okoliša („Narodne novine“ broj 80/13, 153/13, 78/15, 12/18 i 118/18) i članka 21. Uredbe o strateškoj procjeni utjecaja strategije, plana i programa na okoliš („Narodne novine“ broj 3/17), sukladno Mišljenju nadležnog tijela - Upravnog odjela za zaštitu okoliša, komunalne poslove, infrastrukturu i investicije Splitsko - dalmatinske županije (Klasa: 350-01/19-01/0086, Urbroj: 2181/1-10/14-20-0002, od 18. veljače 2020.), za izmjene i dopune ovog Plana izradit će se strateška procjena utjecaja na okoliš.“

U stavku 3., iza riječi „stavak“, broj „5“ se zamjenjuje brojem „6.“.

**Članak 8.**

U članku 8. stavak 1. mijenja se i glasi:

„Utvrđuje se popis tijela i osoba određenih posebnim propisima koji će sudjelovati u izradi Plana iz područja svog djelokruga rada:

* Ministarstvo gospodarstva i održivog razvoja, Radnička cesta 80, 10000 Zagreb
* Ministarstvo kulture i medija, Konzervatorski odjel u Splitu, Porinova 1, 21000 Split
* MUP - Ravnateljstvo civilne zaštite, Područni ured civilne zaštite Split i Služba inspekcijskih poslova Split, Moliških Hrvata 1, 21000 Split
* Hrvatska regulatorna agencija za mrežne djelatnosti (HAKOM), R. Frangeša Mihanovića 9, 10110 Zagreb
* Hrvatske vode, Vukovarska 35, 21000 Split
* Hrvatske ceste, Vončinina 3, 10000 Zagreb
* HOPS - Hrvatski operator prijenosnog sustava d.o.o., Kupska 4, 10000 Zagreb
* HEP - DP Elektrodalmacija Split, Odsjek razvoja, Poljička cesta 73, 21000 Split
* Županijska uprava za ceste SDŽ, Ruđera Boškovića 22, 21000 Split
* Vodovod i kanalizacija d.o.o., Hercegovačka 8, 21000 Split
* Splitsko-dalmatinska županija, Upravni odjel za zaštitu okoliša, komunalne poslove, infrastrukturu i investicije, Bihaćka 1, 21000 Split“

U stavcima 2. i 3. ispred riječi „Plana“ dodaju se riječi „izmjena i dopuna“.

**Članak 9.**

U cijelom tekstu članka 9. se ispred riječi „Plana“ dodaju riječi „izmjena i dopuna“.

**Članak 10.**

U članku 10. se ispred riječi „Plana“ dodaju riječi „izmjena i dopuna“.

**Članak 11.**

U članku 11. u stavcima 1., 2. i 3. ispred riječi „Plana“ dodaju se riječi „izmjena i dopuna“.

Stavak 4. mijenja se i glasi:

„Jedan primjerak ove Odluke dostavlja se Ministarstvu prostornoga uređenja, graditeljstva i državne imovine.“

**Članak 12.**

(1) Ova Odluka stupa na snagu osmog dana od dana objave u „Službenom glasniku Općine Podstrana“.

KLASA: 024-02/22-01/04 Predsjednik

URBROJ: 2181-39-1-22-9 Općinskog vijeća:

Podstrana, 11. svibnja 2022. godine Tomislav Buljan